**Høringssvar fra MED-udvalget, Dagtilbudsområde Syd vedrørende budget 2025/28.**

MED-udvalget anerkender, at Kalundborg Kommune har en sund økonomi, men grundet mindre udligning end tidligere udfordres økonomien i de kommende år.

I forbindelse med høringen ønsker vi at komme med bemærkninger til følgende punkter:

**8. Råderumskatalog**

**Punkt 17: Etablering af førskoletilbud**

Vi ønsker at udtrykke vores bekymring over forslaget om at fremrykke skolestarten for børnene til 1. april eller 1. maj i stedet for den nuværende startdato 1. august.

**Bekymring for børnenes udvikling:**  
I Kalundborg Kommune har vi et stærkt fokus på høj faglighed i dagtilbuddene og tidlig indsats, hvilket er afgørende for at sikre, at børnene bliver så skoleparate som muligt. Den nuværende ordning, hvor børnene starter i skolen den 1. august, giver os den nødvendige tid til at arbejde med handleplaner og individuelle udviklingsbehov hos børnene. Vi er derfor bekymrede for, om en tidligere skolestart vil give os tilstrækkelig tid til at opfylde de udviklingsplaner, vi har for hvert barn.

**Vores faglige vurdering:**  
Vi ønsker at understrege, at vores faglige vurdering er, at en tidligere skolestart kan ske på bekostning af børnenes udvikling og trivsel. En reduceret tid i dagtilbuddet kan betyde, at børnene ikke får den nødvendige støtte til at blive fuldt klar til børnehaveklassen, hvilket kan få negative konsekvenser for deres skolegang på længere sigt. Vi oplever desuden, at flere børn i dag er udfordrede, hvilket også understøttes af demografinotatet på Fagcenter Børn og Families område. Vi har erfaring med, at vi i dagtilbuddene kan rumme flere børn med særlige behov end den almene skole.

**Anbefaling:**  
Vi anbefaler derfor, at den nuværende skolestartsordning opretholdes, således at børnene starter i skole den 1. august. Dette vil give os den nødvendige tid til at arbejde målrettet med deres udvikling og sikre, at de er klar til skolestarten.

**Økonomi:**  
Vi er et område, der består af mange små enheder, og vi kan blive udfordret af faldende børnetal, hvilket vil påvirke normeringen i ydertimerne. Hvis forslaget om en tidligere skolestart vedtages, bør I overveje, om pasningsgarantien kan justeres til at gælde området generelt i stedet for specifikt dagplejen, naturligvis med stor respekt for alle fagligheder.

**Punkt 34: Justerede plejeplaner på udearealer**

Vi udtrykker bekymring for, at de foreslåede besparelser på pleje af udearealer kan føre til en yderligere forringelse af vedligeholdelsen. Allerede i dag oplever vi, at legepladser gror til, fordi græsset ikke bliver slået, og buske samt træer ikke bliver beskåret. En yderligere reduktion i plejen vil kunne forværre dette problem.

**Punkt 45: Reduktion fra tre til to dagtilbudsområder**

Vi ønsker at fremhæve vores bekymring over forslaget om at reducere antallet af områdeledelser fra tre til to.

**Vigtigheden af tæt faglig ledelse:**  
Det er afgørende, at områdelederen har tæt kontakt til de pædagogiske afdelingsledere i de enkelte dagtilbud. Denne nære relation sikrer, at lederne får den nødvendige sparring, støtte og strategiske vejledning. En reduktion i antallet af områdeledere vil nødvendigvis føre til en øget arbejdsbyrde for de tilbageværende ledere, hvilket kan resultere i mindre tid til vigtige sparrings- og ledelsesmøder, samt en svækkelse af den fælles faglige udvikling.

**Erfaringer fra tidligere:**  
Tidligere har vi haft to områdeledere på dagplejeområdet, hvilket medførte udfordringer i forhold til nærhed, gæsteplacering og kommunikation. Dette kunne også ses på sygefraværet, som var højt. Den nuværende struktur fungerer godt, skaber tryghed og sikrer et godt samarbejde mellem dagplejen og børnehusene. Vi oplever ikke konkurrence, men derimod et stærkt samarbejde. Derudover oplever vi som medarbejdere, at vi har indflydelse på området, bliver hørt og taget alvorligt - vi har medindflydelse og medejerskab.

**Økonomi:**  
Ifølge budgetnotat nr. 1 er den forventede besparelse ved en reduktion i områdeledelserne kun 600.000 kr. årligt. Vi mener, at denne besparelse på ingen måde står mål med de omkostninger, det vil medføre i form af svækket ledelse og forringet kvalitet i dagtilbuddene.

**Anbefaling:**  
Vi anbefaler, at det nuværende antal områdeledelser på tre opretholdes for at sikre fortsat høj kvalitet i dagtilbuddene samt en tæt og effektiv ledelse.

Vi håber, at I vil tage vores bekymringer og anbefalinger med i jeres videre overvejelser i forbindelse med budgetarbejdet.